മുക്കം കോസ്വേയുടെ സ്ളാബുകള് പുനര്നിര്മിക്കാന് നടപടിയില്ല റാന്നി: മലവെള്ളപ്പാച്ചിലില് മുക്കം കോസ്വേയുടെ സ്ളാബ് തകര്ന്നിട്ട് രണ്ടാഴ്ച പിന്നിടുമ്ബോഴും നവീകരണം വൈകുന്നു. കോസ്വേയുടെ കൈവരികളും പൂര്ണമായും തകര്ന്ന നിലയിലാണ്. മുക്കം, നാറാണംമൂഴി പ്രദേശത്തെ പെരുനാടുമായി ബന്ധിപ്പിക്കുന്ന കോസ്വേ നാളുകളായി അവഗണനയിലാണ്. പമ്ബാ നദിയില് ജലനിരപ്പ് ഉയര്ന്നാല് കോസ്വേ മുങ്ങും. ഉരുള്പൊട്ടി എത്തുന്ന വെള്ളത്തോടൊപ്പം തടികള് വന്നിടിച്ചാണ് സ്ളാബുകള് തകര്ന്നത്. സ്ളാബ് ഇളകിയ വശത്തുകൂടിയുള്ള യാത്ര അപകടത്തിന് കാരണമാകാം. കൈവരികള് ഇല്ലാത്തത് കാല്നട യാത്രക്കാര്ക്കും ഭീഷണിയാണ്. അടിച്ചിപ്പുഴ, നാറാണംമൂഴി പ്രദേശങ്ങളിലെ ജനങ്ങള്ക്ക് അത്തിക്കയം വഴി യാത്ര ചെയ്യാതെ പെരുനാട്, മഠത്തുംമൂഴി, വടശേരിക്കര എന്നിവിടങ്ങളിലേക്ക് പോകാനുള്ള എളുപ്പവഴിയാണ് കോസ്വേ. അടിയന്തര പ്രധാന്യത്തോടെ നദിക്കു കുറുകെ പാലം നിര്മിക്കണമെന്ന ആവശ്യവും നാട്ടുകാര് ഉയര്ത്തുന്നുണ്ട്.